Ekki fást upplýsingar í Mennta- og menningarmálaráðuneytinu um hvernig brugðist verður við erindi Þjóðskjalasafns um Biblíubréfið svonefnda. Þjóðskjalasafn telur bréfið eign ríkisins og að því eigi að skila inn til safnsins.
Biblíubréfið er dýrasta frímerkta bréf Íslandssögunnar og var á sínum tíma metið á um 200 milljónir króna. Það er frá árinu 1874 og þykir einstakt þar sem á því er að finna 23 skildingafrímerki sem eru afar sjaldgæf. Þjóðskjalasafn telur að bréfið sé eign íslenska ríkisins. Það hafi verið hluti af skjalasafni Sýslumannsins í Árnessýslu en horfið úr því, líklega eftir að safnið barst Þjóðskjalasafni. Bréfið er nú í vörslu sænsks greifa sem á stórt safn íslenskra frímerkja og keypti Biblíubréfið snemma á öldinni. Þjóðskjalasafn telur að skila eigi Biblíubréfinu til vörslu á Þjóðskjalasafni. Í svari Mennta- og menningarmálaráðuneytisins við fyrirspurn fréttastofu segir að erindi hafi borist frá safninu, málið sé umfangsmikið og ekki hægt að veita upplýsingar um viðbrögð að svo stöddu. Biblíubréfið var umfjöllunarefni heimildamyndarinnar Leyndarmálsins sem sýnd var á RÚV í síðasta mánuði. Þar kom fram að líklegra væri að bréfinu hefði verið stolið af Kiðjabergi, þar sem sýslumaður bjó, en Þjóðskjalasafninu. Sú mynd varð kveikjan að rannsókn Þjóðskjalasafns á uppruna Biblíubréfsins.